Politiet sender fortsatt narkohunder til skoler

Politiet kaller det forebyggende patruljevirksomhet. Elevorganisasjonen kaller det lovbrudd.

Elevorganisasjonen reagerer på at politiet besøker skoler med narkotikahund. Dette arkivbildet viser en narkohund på Ringstabekk skole i Bærum. KRISTOFFER HATTELAND ENDRESEN

1. november 2013

Det var i midttimen onsdag at tre uniformerte politifolk og en narkotikahund besøkte Vestby videregående skole i Follo. Elev Roble Wais (17) forteller:

— De gikk rundt i gangene og i kantinen. Hunden snuste litt på personer, men som regel ikke mer enn to sekunder, før de gikk videre.

Han forteller at hunden snuste lenge på jakken til en kamerat av ham, og er provosert over politiets metoder:

— Jeg trodde de hadde fått streng beskjed om at de ikke skulle gjøre dette, sier han.

Det har vært mye bråk om politiets hundebesøk på skoler.

Politiet har kommet med narkohund, informert klassen om hvordan de jobber og latt hunden snuse på elevene. De som ville kunne forlate klasserommet mens hunden holdt på.

Elevorganisasjonen mente dette var ulovlig ransaking fordi det ikke forelå konkret mistanke. Stortinget behandlet sakenog bestemte at elevene må gi skriftlig samtykke på forhånd til at hunden skal få snuse på dem.

I september i år meldte Justisdepartementet atbruken av hund skal evalueres, og at politiet inntil videre må stoppe den omstridte metoden.

- Politiet bryr seg ikke

Elevorganisajonen mener politiet i Follo nå hever seg over lover og instrukser.

— Vi mener det er veldig klart at man ikke skal bruke narkotikahund i skolen med mindre det er skjellig grunn til mistanke. Det er fint at Justisdepartementet satte en midlertidig stopper for det i høst, men reagerer på at politiet ikke bryr seg om det. Vi er skuffet over at politiet ikke tar dette mer seriøst. Det er ikke første gang de trosser beskjeder fra høyere hold, sier nestleder i Elevorganisasjonen Truls Sætrang.

- Forebyggende

Men politiet i Follo mener de ikke har gjort noe ulovlig.

— Det vi gjorde var forebyggende patruljevirksomhet. Vi besøkte bare fellesområdene, og ikke klasserommene eller andre steder elevene har sine ting. Vi forholder oss selvsagt til det Justisdepartementet har sagt, men dette er ren patruljering, sier seksjonsleder John-Erik Veseth på forebyggende seksjon.

- Hva er hensikten?

— Det er å jobbe forebyggende, på samme måte som når vi ellers kjører patrulje i samfunnet.

Les også Justisdepartementet stanser narkorazzia på skoler

Justisdepartementet har krevd at politiet inntil videre ikke skal bruke hund på en sånn måte at det «kan ha karakter av kontroll eller ransaking som vil kreve lovhjemmel.» — Dette har ikke preg av kontroll eller ransaking?

— Nei, vi viser oss bare som politi. Målet er selvsagt å hindre at noen tar sjansen på å ta med narkotika på skolen, sier Veseth.

- Og hvis hunden markerer?

— Da er det dette med ferske spor og skjellig grunn til mistanke som man må forholde seg til.

Jungeltelegrafen

Truls Sætrang i Elevorganisasjonen svarer:

— De er ikke der for å vise frem hundene, de vil kontrollere om det er narkotika på skolen.Dette er veldig tydelig kontroll, og det har politiet ikke lov til. Nå har de også tatt vekk tendensene til pedagogisk innhold. De har flyttet aksjonen ut av klasserommet og ut i kantinen, og nå har ikke elevene mulighet til å reservere seg mot å delta heller. Og det vil ha en enda mer stigmatiserende effekt hvis hunden markerer i kantinen enn i klasserommet, da vil jungeltelegrafen løpe løpsk, sier han.

Han hevder politiet både bryter loven ved å ransake uten mistanke, Justisdepartementets instruks om å ikke bruke hund i rusforebyggende arbeid og Stortingets vedtak om å kreve skriftlig samtykke fra elevene.

Follo-politiet samarbeider med alle de videregående skolene i distriktet om denne type besøk, og praksisen er klarert med Akershus fylkeskommune. Vestby skole var på forhånd informert om at politiet ville komme onsdag.